A BIZOTTSÁG 92/2007/EK RENDELETE
(2007. január 30.)
a finomítóüzemek 2006/2007-es gazdasági év során történő ellátására szánt, az AKCS-országokból és Indiából származó nyers nádcukor kiegészítő mennyiségének meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukorágazat piacának közös szervezéséről szóló, 2006. február 20-i 318/2006/EK tanácsi rendeletre (1) és különösen annak 29. cikke (4) bekezdésének második albekezdésére,
mivel:
(1)
A 318/2006/EK rendelet 29. cikkének (4) bekezdése megállapítja, hogy a 2006/2007-es, a 2007/2008-as és a 2008/2009-es gazdasági évben a közösségi finomítóüzemek megfelelő ellátásának biztosítása érdekében a szóban forgó rendelet VI. mellékletében említett államokból származó nyers nádcukor kiegészítő mennyiségeire vonatkozó behozatali vámokat fel kell függeszteni.
(2)
A kiegészítő mennyiséget a 2006/2007-es, a 2007/2008-as és a 2008/2009-es gazdasági évre a bizonyos vámkontingensek és kedvezményes megállapodások szerinti cukorágazati termékek behozatalára és finomítására vonatkozó részletes alkalmazási szabályok megállapításáról szóló, 2006. június 28-i 950/2006/EK bizottsági rendelet (2) 19. cikkének megfelelően kell kiszámítani, a nyerscukorra vonatkozó részletes előzetes közösségi ellátási mérleg alapján. A 2006/2007-es gazdasági évre a mérleg azt jelzi, hogy a közösségi finomítóüzemek ellátási szükségleteinek kielégítése érdekében kiegészítő nyerscukormennyiség behozatalára van szükség.
(3)
A finomítóüzemek 2006. július 1-jétől2007. szeptember 30-ig tartó időszakban történő ellátása céljából az AKCS-országokból és az Indiából származó nyers nádcukor kiegészítő mennyiségének meghatározásáról szóló, 2006. augusztus 18-i 1249/2006/EK bizottsági rendelet (3) az első kiegészítő mennyiséget 82 500 tonnában állapította meg a 2006/2007-es gazdasági év első hónapjaiban jelentkező halaszthatatlan ellátási szükségletek kielégítése érdekében. Mivel a 318/2006/EK rendelet 19. cikkében foglaltak szerint cukormennyiségek piacról való kivonására nem kerül sor, a finomításra szánt cukornak a szóban forgó rendelet 29. cikkének (1) bekezdésében említett, szokásos ellátási szükségletét nem csökkentik. Sőt, a portugál cukorkvóta a 2006/2007-es gazdasági évben több mint 50 %-kal csökkent. Ezért a 318/2006/EK rendelet 29. cikke (2) bekezdésének b) pontjával összhangban a szóban forgó rendelet 29. cikkének (1) bekezdésében Portugália számára rögzített szokásos ellátási szükségletet további 35 000 tonnával meg kell növelni.
(4)
A közösségi finomítóüzemek megfelelő ellátásának biztosítása érdekében ezért a 2006/2007-es gazdasági évre még 120 000 tonna kiegészítő cukormennyiséget kell rögzíteni.
(5)
A finomítóüzemek megfelelő ellátása csak akkor biztosítható, ha a kedvezményezett országok közötti hagyományos exportmegállapodásokat betartják. Ezért szükség van a mennyiségek kedvezményezett országok vagy országcsoportok közötti felosztására. India esetében az 1249/2006/EK rendeletben megállapított mennyiségek már megfelelnek a hagyományos importmennyiségnek. India számára ezért mindössze 3 500 tonna mennyiségre nyitnak meg kontingenst. A fennmaradó mennyiséget az AKCS-államok számára kell rögzíteni, amelyek együttesen vállalták, hogy a finomítóüzemek megfelelő ellátásának biztosítása érdekében egymás között végrehajtják a mennyiségek felosztásával kapcsolatos eljárásokat.
(6)
A szóban forgó kiegészítő cukormennyiség behozatala előtt a finomítóüzemeknek ellátási és szállítási megállapodásokat kell kötniük a kedvezményezett országokkal és a kereskedelmi partnerekkel. Annak érdekében, hogy az előbbiek kellő időben felkészülhessenek a behozataliengedély-kérelmek benyújtására, indokolt rendelkezni arról, hogy ez a rendelet a kihirdetése napján lépjen hatályba.
(7)
Az e rendeletben előírt intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
Az 1249/2006/EK rendeletben megállapított mennyiségeken felül a 2006/2007-es gazdasági évre további 120 000 tonna, fehércukor-egyenértékben kifejezett kiegészítő nyers nádcukor rögzítésére kerül sor:
a)
India kivételével a 318/2006/EK rendelet VI. mellékletében felsorolt államokból származó, fehércukor-egyenértékben kifejezett cukorból 116 500 tonna;
b)
Indiából származó, fehércukor-egyenértékben kifejezett cukorból 3 500 tonna.
2. cikk
Ez a rendelet az Európai Unió Hivatalos Lapjában való kihirdetése napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. január 30-án.